Predlog temelji na členu 81(2)(a), (c) in (f) Pogodbe o delovanju Evropske unije.

Republika Hrvaška je januarja 2017 uradno obvestila Komisijo o nedavnih spremembah nacionalnega insolvenčnega prava, s katerimi je uvedla nove vrste postopkov v primeru insolventnosti, kakršna sta predstečajni postopek in postopek stečaja potrošnika. Sočasno je Republika Hrvaška zahtevala ustrezno spremembo seznama iz Priloge A Uredbe. V skladu s členom 1(1), členom 2(4) in uvodno izjavo (9) Uredbe štejejo nacionalni postopki za „postopke v primeru insolventnosti“ v okviru Uredbe le, če so navedeni v Prilogi A k Uredbi. Uvodna izjava (9) Uredbe to potrjuje: „Ta uredba bi se morala uporabljati za postopke v primeru insolventnosti, ki izpolnjujejo pogoje, določene v njej, ne glede na to, ali je dolžnik fizična ali pravna oseba, gospodarski subjekt ali posameznik. Ti postopki v primeru insolventnosti so izčrpno navedeni v Prilogi A. Nacionalni postopki v primeru insolventnosti, ki niso navedeni v Prilogi A, ne bi smeli biti zajeti s to uredbo.“

Predvidene spremembe so povsem tehnične narave. Ne vsebujejo vsebinskih sprememb Uredbe. Za take pobude se v skladu s smernicami Evropske komisije za boljše pravno urejanje ocena učinka ne zahteva.

Tako spremembe Priloge A Uredbe, dokler vsebinske določbe Uredbe ostajajo nespremenjene, ne vplivajo na vsebinski sklop pravil in jih lahko sprejme le zakonodajalec Unije, ne pa države članice. Spremembe navedene priloge so tako po naravi v izključni pristojnosti Unije, zato se zanje ne uporabljata preizkus skladnosti z načelom subsidiarnosti in postopek predhodne proučitve iz Protokola št. 2 k Pogodbama, saj se v zadevnih okoliščinah načelo subsidiarnosti ne uporablja.

ob upoštevanju Pogodbe o delovanju Evropske unije in zlasti člena 81 Pogodbe,

ob upoštevanju predloga Evropske komisije,

po posredovanju osnutka zakonodajnega akta nacionalnim parlamentom,

v skladu z rednim zakonodajnim postopkom,

ob upoštevanju naslednjega:

(1)V Prilogi A k Uredbi (EU) 2015/848 Evropskega parlamenta in Sveta so navedena poimenovanja, ki se uporabljajo v nacionalnem pravu držav članic za postopke v primeru insolventnosti, za katere se uporablja navedena uredba.

(2)Republika Hrvaška je 3. januarja 2017 Komisijo uradno obvestila o nedavnih spremembah nacionalnega insolvenčnega prava, s katerimi sta bila uvedeni novi vrsti postopkov v primeru insolventnosti. Navedena nova postopka v primeru insolventnosti sta skladna z opredelitvijo za „postopek v primeru insolventnosti“ v skladu z Uredbo (EU) 2015/848.

(3)V skladu s členom 3 in členom 4a(1) Protokola št. 21 o stališču Združenega kraljestva in Irske glede območja svobode, varnosti in pravice, ki je priložen Pogodbi o Evropski uniji in Pogodbi o delovanju Evropske unije, [sta Združeno kraljestvo in Irska predložila uradno obvestilo, da želita sodelovati pri sprejetju in uporabi te uredbe] / [Združeno kraljestvo in Irska brez poseganja v člen 4 navedenega protokola ne sodelujeta pri sprejetju te uredbe, ki zato zanju ni zavezujoča niti se zanju ne uporablja].

(4)V skladu s členoma 1 in 2 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju te uredbe, ki zato zanjo ni zavezujoča in se v njej ne uporablja.

(5)Prilogo A k Uredbi (EU) 2015/848 bi bilo zato treba ustrezno spremeniti –

SPREJELA NASLEDNJO UREDBO:

Člen 1

Priloga A k Uredbi (EU) 2015/848 se nadomesti z besedilom iz Priloge k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v državah članicah v skladu s Pogodbama.

V Bruslju,